ROZHODNUTIE KOMISIE
z 19. októbra 2005,
ktorým sa ustanovujú opatrenia biologickej bezpečnosti na zníženie rizika prenosu vysoko patogénnej vtáčej chrípky spôsobovanej chrípkovým vírusom A podtypu H5N1 z voľne žijúcich vtákov na hydinu a iné vtáky chované v zajatí a ktorým sa zavádza systém včasného zisťovania v obzvlášť rizikových oblastiach
[oznámené pod čislom K(2005) 4163]
(Text s významom pre EHP)
(2005/734/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu, (1) a najmä na jej článok 10 ods. 4,
keďže:
(1)
Zámerom opatrení ustanovených v smernici Rady 92/40/EHS z 19. mája 1992, ktorou sa zavádzajú opatrenia Spoločenstva na kontrolu moru hydiny (2), je zabezpečiť ochranu zdravia zvierat a prispieť k rozvoju sektora hydiny.
(2)
V dôsledku prepuknutia vysoko patogénnej vtáčej chrípky spôsobenej vírusom typu A podtypu H5N1, ku ktorému došlo v juhovýchodnej Ázii v decembri 2003, prijala Komisia niekoľko rozhodnutí s cieľom zabrániť rozšíreniu ochorenia z postihnutých tretích krajín do Spoločenstva. V týchto rozhodnutiach sa s určitými výnimkami ustanovil zákaz dovozu živej hydiny, iných živých vtákov, mäsa z hydiny a určitých iných produktov z hydiny, mäsa a mäsových produktov z voľne žijúcich a chovných vtákov, loveckých trofejí z vtákov, vajec a výrobkov z vajec z príslušných krajín do Spoločenstva.
(3)
Opatrenia ustanovené v nariadení Komisie (ES) č. 745/2004 zo 16. apríla 2004, ktorým sa ustanovujú opatrenia týkajúce sa dovozu produktov živočíšneho pôvodu na osobnú spotrebu (3), sa nepochybne vzťahujú na mäso a mäsové produkty z voľne žijúcich a chovných vtákov.
(4)
Na základe nariadenia Komisie (ES) č. 745/2004 sa vyžaduje, aby všetky členské štáty upozorňovali cestujúcich vo všetkých určených miestach vstupu do EÚ na platné predpisy. Členské štáty by mali zabezpečiť, aby sa s týmito informáciami oboznámili predovšetkým cestujúci, ktorí prichádzajú z krajín postihnutých vtáčou chrípkou. Tieto informácie sa poskytujú prostredníctvom výrazných oznamov na ľahko viditeľných miestach. Prevádzkovatelia medzinárodnej prepravy cestujúcich musia upozorňovať všetkých cestujúcich, ktorých prepravujú do Spoločenstva, na veterinárne podmienky týkajúce sa dovozu produktov živočíšneho pôvodu do Spoločenstva.
(5)
Vzhľadom na to, že existuje riziko možného rozšírenia chrípkového vírusu typu A podtypu H5N1 prostredníctvom voľne žijúceho vtáctva a najmä sťahovavého vtáctva, prijala Komisia zároveň rozhodnutia 2005/731/ES (4), 2005/732/ES (5) a 2005/726/ES (6), ktorými sa v súvislosti s vtáčou chrípkou zavádza dodatočný dohľad nad domácou hydinou a voľne žijúcim vtáctvom.
(6)
V právnych predpisoch Spoločenstva, predovšetkým v smerniciach 90/425/EHS a 92/40/EHS, sa ustanovujú všeobecné požiadavky na zachovávanie vysokej úrovne pripravenosti reagovať na ochorenie a najmä na vykonávanie veterinárneho dohľadu a opatrení biologickej bezpečnosti.
(7)
Vysoko patogénna vtáčia chrípka spôsobená chrípkovým vírusom typu A podtypu H5N1 sa nedávno potvrdila v Turecku. Z nepriamych dôkazov a údajov molekulárnej epidemiológie vyplýva, že vírus vtáčej chrípky sa do tejto krajiny rozšíril prostredníctvom sťahovavého vtáctva zo strednej Ázie.
(8)
Vtáčia chrípka sa takisto potvrdila v Rumunsku v poľnohospodárskom podniku na chov hydiny v oblasti s vysokým výskytom sťahovavého vtáctva.
(9)
S cieľom znížiť riziko rozšírenia vysoko patogénnej vtáčej chrípky spôsobovanej chrípkovým vírusom typu A podtypu H5N1 prostredníctvom voľne žijúceho vtáctva na poľnohospodárske podniky na chov hydiny a na iné priestory, v ktorých sú vtáky držané v zajatí, je vhodné posilniť opatrenia Spoločenstva, ktoré už boli prijaté vzhľadom na také riziko.
(10)
Opatrenia podľa tohto rozhodnutia by mali vychádzať z konkrétnych rizík a nemali by predstavovať len krátkodobé akcie ako tie, ktoré sa v prípade prepuknutia ochorenia implementujú v rámci národných pohotovostných plánov pre vtáčiu chrípku alebo pseudomor hydiny.
(11)
Členské štáty musia do 5. novembra 2005 informovať Komisiu o opatreniach, ktoré prijali na zabezpečenie riadnej implementácie tohto rozhodnutia. Stály výbor pre potravinový reťazec a zdravie zvierat preskúma uvedené opatrenia a v prípade potreby aj toto rozhodnutie na svojom stretnutí, ktoré je naplánované na 10. a 11. novembra 2005.
(12)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Opatrenia biologickej bezpečnosti
1. Členské štáty prijmú vzhľadom na kritériá a rizikové faktory uvedené v prílohe I k tomuto rozhodnutiu náležité a uskutočniteľné opatrenia na zníženie rizika prenosu vysoko patogénnej vtáčej chrípky spôsobovanej chrípkovým vírusom typu A podtypu H5N1 (ďalej len „vtáčia chrípka“) z voľne žijúcich vtákov na hydinu a iné vtáky chované v zajatí.
2. V závislosti od konkrétnej epidemiologickej situácie sú opatrenia podľa odseku 1 zamerané predovšetkým na:
a)
prevenciu priameho a nepriameho kontaktu medzi voľne žijúcimi vtákmi, predovšetkým vodnými vtákmi, na jednej strane a hydinou a inými vtákmi, predovšetkým kačicami a husami, na strane druhej;
b)
zabezpečenie oddelenia domácich kačíc a husí od inej hydiny.
3. Členské štáty zabezpečia, aby sa veterinárne kontroly v poľnohospodárskych podnikoch na chov hydiny vykonávali spôsobom, ktorým sa zabezpečí súlad s ustanoveniami tohto rozhodnutia.
Článok 2
Systémy včasného zisťovania
1. Členské štáty zavedú systémy včasného zisťovania v oblastiach na svojom území, ktoré vzhľadom na kritériá uvedené v prílohe II k tomuto rozhodnutiu označili za obzvlášť rizikové z hľadiska šírenia vtáčej chrípky.
2. Cieľom systémov včasného zisťovania je, aby majitelia alebo držitelia bezodkladne oznamovali príslušnému veterinárnemu orgánu akékoľvek znaky vtáčej chrípky u hydiny a iných vtákov chovaných v zajatí.
3. Predovšetkým v tejto súvislosti sa zohľadňujú kritériá uvedené v prílohe II.
Článok 3
Členské štáty zmenia a doplnia svoje právne predpisy tak, aby ich uviedli do súladu s týmto rozhodnutím, a prijaté opatrenia okamžite náležite zverejnia. Bezodkladne informujú Komisiu o opatreniach, ktoré prijali na zabezpečenie riadnej implementácie tohto rozhodnutia.
Článok 4
Toto rozhodnutie sa uplatňuje do 31. januára 2006.
Článok 5
Toto rozhodnutie je určené členským štátom.
V Bruseli 19. októbra 2005